Пърси Биш Шели
На какво приличат двама английски управници от 1819 година

Превод от английски: Цветан Стоянов, 1959

chitanka.info

Като две врани изгладнели,

надали крясък зъл и груб,

от кървав дъх освирепели

и долу, в ниското, видели

        все още пресен труп,

като два бухала сърдити

сред лес смълчан и страховит,

понесли ужас в тъмнините,

когато няма ги звездите

        и месецът е скрит;

като две дебнещи акули,

заплували след кораб стар,

и с радост перките издули,

че носи (някак са дочули)

        той роби — жив товар;

сте вий, два звяра кръвожадни,

два гарвана над мръсна леш,

два скорпиона скрити, ядни,

два вълка мършави и гладни,

        две змии в змийска гмеж!…

1819

(В това стихотворение по всяка вероятност се визират най-реакционните представители на тогавашното консервативно правителство — премиерът лорд Касълери, потушил с кръв ирландското въстание, един от виновниците за „манчестърското клане“, и лорд-канцлерът Елдън, яростен враг на демокрацията, олицетворение на стария нечовешки бюрократизъм, който с лично решение отказва на Шели правото да възпитава децата си.)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.